ΓΡΑΠΤΗ ΕΡΩΤΗΣΗ E-0564/99

υποβολή: Roberta Angelilli (NI) προς την Επιτροπή

(12 Μαρτίου 1999)

Θέμα: Μονοπώλιο της Telecom για συνδιαλέξεις εντός της ίδιας ζώνης

Στην Ιταλία, το υψηλό κόστος των τηλεφωνικών συνδιαλέξεων εντός της ίδιας τηλεφωνικής ζώνης, πέραν μιας απόστασης 30 χιλιομέτρων, είναι εντελώς αδικαιολόγητο. Αρκεί να υπενθυμιστεί ότι η τηλεφωνική κλήση προς μια πόλη της "ενδοχώρας" μπορεί να συνεπάγεται μέχρι και το οκταπλάσιο κόστος μιας αστικής κλήσης, ενώ στη Γερμανία είναι το πολύ διπλάσιο, στην Ισπανία λίγο περισσότερο από διπλάσιο και στη Γαλλία δεν φτάνει ούτε το τετραπλάσιο.

Το να καλέσει κανείς το Velletri - που βρίσκεται στην επαρχία της Ρώμης και ανήκει στην ίδια τηλεφωνική περιοχή - από τη Ρώμη, κοστίζει 535 λιρέτες το λεπτό, δηλαδή ποσό ίσο προς μία συνδιάλεξη με τη Νέα Υόρκη.

Λαμβάνοντας υπόψη το μονοπώλιο που ακόμη κατέχει η Telecom για τις εσωτερικές συνδιαλέξεις εντός της ίδιας τηλεφωνικής ζώνης, θα μπορούσε άραγε η Επιτροπή να αναφέρει:

1. Μήπως υπάρχουν σχετικές ευρωπαϊκές κανονιστικές διατάξεις;

2. Αν δεν θεωρεί καταδικαστέο το μονοπώλιο της Telecom που υφίσταται ακόμη για αυτού του είδους τις κλήσεις, παρά την απελευθέρωση των τηλεφωνικών συνδιαλλέξεων από περιοχή σε περιοχή;

3. Ποιά είναι η γενικότερη άποψή της επί του ως άνω ζητήματος;

Απάντηση του κ. Van Miert εξ ονόματος της Επιτροπής

(19 Απριλίου 1999)

Η κατάργηση των αποκλειστικών και ειδικών δικαιωμάτων την 1η Ιανουαρίου 1998 δεν έθεσε, στα περισσότερα κράτη μέλη, υπό αμφισβήτηση το μονοπωλιακό καθεστώς το οποίο ίσχυε στην πραγματικότητα για τους παραδοσιακούς φορείς εκμετάλλευσης όσον αφορά την παροχή υπηρεσιών τοπικών επικοινωνιών. Η δημιουργία υποδομών τοπικού βρόχου από τους νεοεισερχόμενους απαιτεί σημαντικές και χρονοβόρες επενδύσεις. Στα κράτη μέλη στα οποία υφίστανται καλωδιακά δίκτυα, αυτά μπορούν να χρησιμοποιηθούν για την παροχή υπηρεσιών τοπικής φωνητικής τηλεφωνίας σε ανταγωνισμό με τους παραδοσιακούς φορείς. Σε χώρες όπως η Ιταλία, μία τέτοια ανταγωνιστική πίεση δεν είναι δυνατή παρά μόνον εάν ο παραδοσιακός οργανισμός εκμετάλλευσης υποχρεωθεί να παράσχει πρόσβαση στις υπηρεσίες τοπικού βρόχου στους ανταγωνιστές του, για να επιτρέψει στους τελευταίους να προσφέρουν υπηρεσίες τοπικών τηλεπικοινωνιών στο εν λόγω δίκτυο. Η ιταλική νομοθεσία προβλέπει ότι μία τέτοια πρόσβαση πρέπει να είναι ανοικτή, πλην όμως οι σχετικοί όροι δεν έχουν ακόμα καθοριστεί.

Οι κοινοτικές οδηγίες επί του θέματος αυτού ζητούν από τα κράτη μέλη να επιτρέπουν στους παραδοσιακούς φορείς εκμετάλλευσης την επανεξισορρόπηση των τελών τους και να φροντίζουν ώστε τα τέλη των ισχυρών φορέων να προσανατολίζονται στο συναφές κόστος. Η Επιτροπή έχει επιστήσει την προσοχή των ιταλικών αρχών εδώ και αρκετά χρόνια στην ανάγκη να δοθεί η δυνατότητα επαναπροσδιορισμού των τελών της Telecom Italia. Μόνο πρόσφατα, στις 22 Δεκεμβρίου 1998, η νέα εγγυήτρια αρχή για τις τηλεπικοινωνίες επέτρεψε στην Telecom να προσαρμόσει έναν ορισμένο αριθμό από τα εν λόγω τέλη. Η απόφαση της αρχής προβλέπει επίσης την εισαγωγή τελών για τοπικές κλήσεις κατά τη διάρκεια του 1999.

Η Ιταλία δεν είναι η μόνη χώρα στην οποία οι καταναλωτές δεν έχουν τη δυνατότητα να επιλέξουν άλλο φορέα μεταφοράς για τις τοπικές τους κλήσεις. Η Επιτροπή δεν έχει μέχρι σήμερα ποτέ αμφισβητήσει έναν τέτοιου είδους περιορισμό στη δυνατότητα επιλογής δεδομένου ότι, από τη στιγμή που το άτομο που πραγματοποιεί την κλήση καθώς και ο παραλήπτης της κλήσης εξυπηρετούνται από τον παραδοσιακό φορέα παροχής, μία τέτοια υπηρεσία δεν θα ήταν δικαιολογημένη από οικονομική άποψη. Ωστόσο, στην περίπτωση κατά την οποία ο καλών ή ο παραλήπτης της κλήσης είναι συνδεδεμένος στο δίκτυο ενός νέου φορέα παροχής, ο παραδοσιακός φορέας δεν θα είχε αιτιολογία για να αρνηθεί την προσφορά επιλογής μεταφορέα για τις τοπικές κλήσεις.

Η Επιτροπή θα εξακολουθήσει να παρακολουθεί με προσοχή την πορεία του ανταγωνισμού στην προσφορά τοπικών τηλεπικοινωνιακών υπηρεσιών και θα προτείνει, εφόσον είναι αναγκαίο, ειδικά μέτρα στο πλαίσιο της αναθεώρησης του παρόντος κανονιστικού πλαισίου.